Pracovať, tvoriť a zdieľať – Multiplace koncept
verzia 4.2, 17.12.2006

Multiplace sa venuje prezentácii projektov z oblasti interakcie technológie a kultúry, s dôrazom na umelecké projekty a aktivity, ktoré vrcholia každoročným festivalom.

Obsah
i. 	Festival Multiplace
ii. 	Nové médiá
Korene: Nové média v umení, resp. mediálne umenie na Slovensku v 20. storočí
Dnešné mediálne komunity: Mediálne umenie a kultúra na Slovensku v 21. storočí
Teória mediálneho umenia
Čo sú nové médiá a čo mediálne umenie a kultúra?
iii. 	Distribuovaná organizácia Multiplace
iv. 	Ciele Multiplace
v. 	Prostriedky Multiplace
vi. 	Koordinačné aktivity Multiplace 
vii.	História Multiplace
viii. 	Ako sa zapojiť

i. Festival Multiplace

Multiplace vznikol ako koordinovaná akcia ľudí, ktorých spájal spoločný záujem prezentovať nové formy kreativity. V apríli 2002 sa spojili klub Buryzone, Synagóga GJK, Galéria Priestor, združenie Atrakt Art, Rokast, Subterra, České centrum a Rakúske kultúrne fórum a počas piatich dní v siedmich lokáciách v Bratislave, Trnave a Nitre zorganizovali prezentácie a vystúpenia softvérových inžinierov, mediálnych umelcov, digitálnych filmárov, video umelcov a hudobníkov zo Slovenska, Čiech, Rakúska a Fínska. Veľmi zaujímavá bola pre kontext tzv. „nových médií“ práve rôznorodosť profesionálnych pozadí účinkujúcich a organizátorov. Z akcie sa stal každoročný festival, do ktorého sa zapájali ďalší organizátori, lokácie, projekty, umelci atď. Dnes je už Multiplace v slovenskom a českom prostredí synonymom pojmu nové médiá, i vrátane ich neurčitej povahy. V roku 2006 sa doň zapojilo 30 organizátorov na 17 lokáciách v 11 mestách s vyše 100 akciami, ktoré siahali od púšťania video artov cestujúcim v autobusoch medzi Prahou a Bratislavou, cez performance so zvukov z  varenia ryže s dusenou zeleninou, nábor chodcov na Mars až po divadlo tematizujúce súkromný život v byte jeho dočasných hostiteľov. Bohatý program sme sa rozhodli obohatiť o koncepčný rámec. 

ii. Nové médiá

(sem ešte prečo nové médiá vlastne, dopad na spoločnosť, lokálnosť, a či má národnosť ešte zmysel – teda či má zmysel všímať si staré arty na slovensku)

Kreatívny prístup k nových médiám na Slovensko neprišiel s novým miléniom. O využívaní technológií v umení v 20. storočí u nás sa veľa nepísalo, preto ho teraz v krátkosti ilustrujeme niekoľkými poznámkami. 

Korene: Nové média v umení, resp. mediálne umenie na Slovensku v 20. storočí

Už od 60-tych rokov na Slovensku existovalo vedľa seba niekoľko línií tvorby, ktoré síce len zriedka našli spoločnú reč, ale spolu viedli ku komunitám kreatívne pracujúcich s technológiami. Termín “mediálne umenie” sa vtedy nepoužíval, ale na mnohé umelecké prejavy sa dnes môžeme pozerať ako na jeho predchodcu.

Experimentami s počítačom v spolupráci s programátormi vzniklo v 70s niekoľko počítačových grafík (Jozef Jankovič, Juraj Bartusz, Daniel Fischer), v 80s na ne nebolo nadviazané.

Video si prešlo viacerými formami – od diaprojekcií vo environmentoch Stana Filka v 60s, cez dokumentácie performancií v 70s, video artové postupy v krátkych filmoch (Vladimír Havrilla, Ľubomír Ďurček) v 70s, video inštalácie Petra Rónaia v 80s až k jeho closed-circuit inštaláciám a silnej populárnosti videa samotného v 90s a dnes. Ideovo napríklad Rónai odkazuje veľa na Duchampa, dada, Fluxus, konceptuálne umenie a postmodernu. 

Na začiatku línie performance artu stojí Milan Adamčak (aj hudobne) a Peter Bartoš, spočiatku mali ešte blízko k body artu a happeningu. Od roku 1987 Jozsef J Juhász organizoval festival Transart Communication v Nových Zámkoch a od 1995 sa konal festival Sound Off, ktorý užšie prepájal performancie s hudbou a vôbec prezentoval intermediálne prístupy. V tvorbe bola zreteľná nadväznosť na Fluxus a konceptuálne umenie. 

Niekoľko vecí vzniklo aj na poli sound artu, ktoré súvisí s pomerne pestrou elektroakustickou tvorbou (tu okrem Adamčiaka aj Juraj Ďuriš, Jozef Malovec, Miro Bázlik a ďalší).

Dnešné mediálne komunity: Mediálne umenie a kultúra na Slovensku v 21. storočí

V kreatívnych komunitách sa ľudia spájajú okolo spoločných záujmov, a tiež často dištancujú od iných.

Akademickí umelci (videá a video inštalácie) napríklad pomerne striedmo pracujú so zvukom, ktorý je často v úzadí na úkor obrazu či objektu. Digitálne médium využívajú viac na postprodukciu video obrazu. Prehltením dnešnej svetovej umeleckej produkcie videom a tým, že jeho príchod na Slovensko meškal 20 rokov, je tiež na osobnej úrovni veľmi ťažké sformovať si akúsi “identity politics” a komunikovať tak s (európskym) umeleckým systémom.

Pomerne mladá generácia digitálnych performerov pracuje s technológiami a vďaka rovnocennosti obrazu a zvuku sa vie spájať do flexibilných formácií. Výstup často nevzniká s vedomím nadväznosti na doterajšie koncepty v umení, skôr technologickej kompatibility so svetovou audiovizuálnou scénou. Ich tvorba nie je reflektovaná teoreticky a viac ako konceptuálne sa vyvíja experimentálne v rovine skúmania možností nových technológií.

Komunita okolo servera radioart.sk a Slovenského rozhlasu má silnú nadväznosť na avantgardnú svetovú hudbu. V tvorbe sú časté odkazy na predošlú tvorbu. Zaujímavými by tu isto boli aktivity smerujúce k otvoreniu avantgardného prístupu dialogickému, spoločenskému kontextu.

(tu snáď v rámci mediálnej kultúry aj kyberia, alebo nie?)

Začína tiež vznikať zaujímavé šteklenie medzi akademickými skladateľmi (Daniel Matej, Martin Burlas, Martin Piaček, Žoffaj) a divadelníkov (Lubo Burgr, Michal Murin) s mladou generáciou digitálnych performerov, ktorá považuje softvér a hardvér za svoje každodenné prostredie.

Teória mediálneho umenia

Podrobnejší historizujúci prehľad nájdete medzi inými na stránke http://www.burundi.sk/monoskop/index.php/Media_art_in_Slovakia, v prvej časti knihy Kataríny Rusnákovej V toku pohyblivých obrazov (VŠVU, 2005), alebo v textoch Michala Murina. 

(resp. rozviť viac, keďže teória je náš rovnocenný záujem; a tiež čo v Čechách?)

Čo sú nové médiá a čo mediálne umenie a kultúra?

Termín mediálne umenie je používaný a užitočný pre projekty otvárajúce technologické, estetické, sociálne, kultúrne, právne, či politické otázky, ktoré so sebou prinášajú nové médiá. Od 90-tych rokov boli novými médiami postupne internet, web, mobily, bezdrôtové technológie, GPS a ďalšie. Mediálna kultúra v tomto zmysle pracuje s novými médiami. 

Mediálne umenie môžeme ale zároveň označiť za nešťastný termín, podobne ako umenie nových médií. Pretože tak, ako všetky médiá sú niekedy nové, aj všetky umenia samozrejme fungujú v nejakom (a prostredníctvom) nejakého média. Niekedy myslíme médiá technické, no obsahom média je častokrát zase len to predchádzajúce. Rovnako ako o mediálnom umení alebo umení nových médií by sme mohli hovoriť o digitálnom umení, alebo dnes postdigitálnom – je to rovnako nepresné, a to je práve problém s takýmito definíciami. Okrem pojmu mediálna(-e) kultúra(-y) sú tiež používané pojmy elektronické kultúry (napr. MagNet – electronic culture publishers), digitálna kultúra (napr. Andreas Broeckmann, ale aj iní: “Digital art is open, transient, interdisciplinary, multimedia, processual, discursive, concept- and context-dependent, and, in addition, is increasingly oriented toward interaction with the recipient,” zdroj: http://www.medienkunstnetz.de/themes/overview_of_media_art/immersion), kultúra nových médií (napr. doteraz Multiplace), umenie v nových médiách, či umenie a nové technológie.

iii. Distribuovaná organizácia Multiplace

Taktiež distribuovaná organizácia Multiplace nie je na Slovensku novinkou. V polovici 90-tych rokov zorganizovalo Centrum pre elektroakustickú a počítačovú hudbu v spolupráci so širokým spektrom organizátorov dva ročníky festivalu “Bratislava European Electronic Computer Arts and Music Projects”. V Trnave, Bratislave, Skalici, Nových Zámkoch a Šamoríne sa odohrali koncerty (Sound Off a FEM), výstava počítačovej grafiky, intermediálne projekty, projekcie videí, performancie a inštalácie. 

Podobné distribuované projekty sa organizujú od roku 2004 v Londýne (NODE.London, http://nodel.org) alebo vo Viedni (http://netznetz.net).

iv. Ciele Multiplace

Multiplace sa postupne stotožnil s hlavným poslaním venovať sa role nových médií a technológií v súčasnom umení a kultúre. Momentálne je čoraz zreteľnejšie, že okrem samotného každoročného festivalu je k tomu potrebná celoročná spolupráca. Príznačnejšie pomenovanie ako “festival” sa nám pre Multiplace javí “sieť”. Multiplace teda nie je strešnou organizáciou, ani inštitúciou, ale do určitej miery neformálnou sieťou rozširujúcou možnosti pre aktivity v oblasti interakcie technológie a kultúry, a najmä umeleckých projektov, vrcholiacou každoročným festivalom. Jej ciele možno v krátkosti zhrnúť takto:

* cieľom Multiplace je vytvoriť zázemie pre podporu mediálnej tvorby a dosiahnuť jej akceptáciu a podporu verejnými inštitúciami (sylaby, grantová podpora, štatút mediálneho umelca)

* posilniť kritické uvažovanie o živote v mediálnej kultúre, vrátane jej sociálnych, umeleckých, technologických a politických aspektov

* tvoriť, pracovať a zdieľať v otvorenom a kolaboratívnom prostredí

v. Prostriedky Multiplace

Na to, aby sme ciele dosiahli, je potrebné ešte dlhodobé úsilie. Multiplace preto podporuje organizačné aj teoretické aktivity vzťahujúce sa k mediálnemu umeniu a kultúre jednak na lokálnej úrovni a jednak sieťového charakteru:

Lokálne aktivity

* Multiplace podporuje organizovanie prezentačných a edukačných akcií zameraných na lokálnu mediálnu tvorbu (koncerty, výstavy, dielne, semináre, prednášky) a predovšetkým nové formy medziodborovej spolupráce

* podporuje reflexiu, kritiku a teoretické uvažovanie o histórii a súčasných aktivitách v mediálnom umení a kultúre (debaty, panely, konferencie, kritické a teoretické texty) 

Sieťové aktivity

* podporuje konfrontáciu lokálnych aktivít s mobilnými, resp. medzinárodnými aktérmi (účasť hostí na akciách, rezidencie, spolupráca) 

* podporuje nové formy spolupráce a prepájania jednotlivých lokácií siete (streaming, synchronizované akcie) a efektívne zdieľanie zdrojov (ideí, nástrojov, materiálu)

vi. Koordinačné aktivity Multiplace 

Aby sme neponechali Multiplace kompletne na samo-organizovanie, je potrebné vyvíjať taktiež koordinačnú činnosť, ktorá je počas roka zameraná najmä na komunikáciu medzi organizátormi a pre festival synchronizáciu programu a propagáciu:

* Multiplace počas roka iniciuje a podporuje komunikáciu a tvorbu a implementáciu nástrojov pre networking medzi organizátormi a medzi aktérmi festivalu a verejnosťou (každoročný míting na jeseň, backstage, mailing listy, sociálny softvér, webstránky, webhosting), ďalej poskytuje a sprostredkúva konzultácie, knowhow a kontakty organizátorom 

* pre festival zabezpečuje koordináciu programu, tvorbu koncepčnej a vizuálnej identity, propagáciu, webstránku

vii. História Multiplace

16-20.4.2002 – Multiplace 1: new media event, v rámci projektu New Media Nation (organizácia Buryzone, podpora Culture2000), http://www.multiplace.sk/2002
27-31.5.2003 – Multiplace 2: new media event, http://www.multiplace.sk/2003
29.3.-8.4.2004 – Multiplace 3: festival kultúry nových médií, http://www.multiplace.sk/2004
17.4.-24.4.2005 – Multiplace 4: festival kultúry nových médií, http://www.multiplace.sk/2005 
12.10.2005 – prezentácia Multiplace na festivale Unsound vo Krakowe (Zuzana Černáková), http://www.serpent.pl/koncerty/2005/unsound.html
21.-30.4.2006 – Multiplace 5: festival kultúry nových médií, http://www.multiplace.sk/2006
13.10.2006 – Konferencia organizátorov Multiplace v 13m3 v Bratislave
13.-22.4.2007 – Multiplace 6, http://www.multiplace.sk/2006
 
(+ založenie občianskeho združenia Multiplace (Rišková, Barok, Krekovič), plus pribranie Černákovej, je tu OZ dôležité?)
(rozpísať snáď viac a naratívnejšie – z mailu spred roka)

viii. Ako sa zapojiť

Účasť v Multiplace je otvorená umelcom, producentom, organizátorom, študentom, teoretikom, vedcom, inžinierom a ďalším. Tento dokument približuje všeobecný koncept, spôsob ako sa zapojiť nájdete v  dokumente o organizácii Multiplace.